钦定古今图书集成/明伦汇编/氏族典/第333卷 > 刘穆之
## 钦定古今图书集成/明伦汇编/氏族典/第333卷 > 刘穆之

按《宋书刘穆之传》，“穆之字道和，小字道民，东莞莒人，
汉齐悼惠王肥后也。世居京口，少好书传，博览多通。
高祖克京城，须府主簿，驰信召焉。从平京邑，诸大处
分皆仓卒立定，遂委以心腹之任，动止咨焉。穆之亦
竭节尽诚，无所遗隐。迁尚书祠部郎，领堂邑太守。高
祖入辅，从征广固，还拒卢循，常居幕中画策，决断众”
事。转中军太尉司马，迁尚书右仆射。穆之内总朝政，
外供军旅，决断如流，事无拥滞。性奢豪，食必方丈，旦
辄为十人馔。好宾客，未尝独餐。十三年卒，追封南康
郡公，谥曰文宣。子虑之嗣。卒，子邕嗣。邕嗜食疮痂，以
为味似鳆鱼。卒，子彤嗣。大明四年，以弟彪绍封。穆之
中子式之，字延叔，累迁至左卫将军、吴郡太守，卒，谥
曰恭。子敳。敳弟衍。衍弟瑀，字茂琳，为吏部尚书，卒，谥
曰刚。子卷，南徐州别驾。卷弟藏，尚书左丞。穆之少子
贞之，宁朔将军、江夏内史，卒官。子裒，始兴相。